
PËR MIRATIMIN E RREGULLAVE TË ZHVILLIMIT TË TENDERIT PUBLIK, PËR DHËNIEN E SË DREJTËS SË PËRDORIMIT TË FREKUENCAVE

            Në mbështetje të nenit 100 të Kushtetutës dhe të neneve 5, pikat 1 e 3, dhe 69 të ligjit nr.9918, datë 19.5.2008 “Për komunikimet elektronike në Republikën e Shqipërisë”, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:

1. Miratimin e rregullave të zhvillimit të tenderit publik, për dhënien e së drejtës së përdorimit të frekuencave, sipas tekstit, që i bashkëlidhet këtij vendimi.
2. Ngarkohen Ministria e Punëve Publike, Transportit dhe Telekomunikacionit dhe Autoriteti i Komunikimeve, Elektronike dhe Postare,  për zbatimin e këtij vendimi.
Ky vendim  hyn në fuqi pas botimit në Fletoren Zyrtare.

KRYEMINISTRI
Sali Berisha




RREGULLAT  E ZHVILLIMIT 
TË TENDERIT PUBLIK PËR DHËNIEN E sË DREJTËS  SË PËRDORIMIT TË FREKUENCAVE 
 
KREU I  
ORGANIZIMI I TeNDERIT PUBLIK  

1. Parime të përgjithshme  
1.1 Kur Autoriteti i Komunikimeve Elektronike dhe Postare (AKEP), në referencë të nenit 68 të ligjit nr.9918, datë 19.5.2008 “Për komunikimet elektronike në Republikën e Shqipërisë”, arrin në përfundimin se kërkesat për caktim të frekuencave në një brez janë më të mëdha se frekuencat disponibël për t’u caktuar në këtë brez, atëherë për dhënien e së drejtës për përdorimin e këtij brezi frekuencash do të zbatohet procedura e tenderit publik.  
1.2 Procedurat e tenderit publik do të zhvillohen në përputhje me këto rregulla, legjislacionin në fuqi për prokurimet publike dhe ligjit nr.9918, datë 19.5.2008 “Për komunikimet elektronike në Republikën e Shqipërisë”.  
1.3 AKEP mban procesverbale dhe dokumentacion të plotë për procedurat e kryera në përcaktimin e fituesit të tenderit, në mënyrë që të lejojë kontrollin e zbatimit të legjislacionit.  
1.4 AKEP mban dhe administron dokumentacionin e tenderit publik sipas kërkesave të legjislacionit në fuqi për arkivat.  
2. Mbikëqyrja e zbatimit të procedurave të tenderit publik  
2.1 Mbikëqyrja e zbatimit të procedurave të tenderit kryhet nga Ministri i Punëve Publike, Transportit dhe Telekomunikacionit.
  
KREU II  
PROCEDURAT DHE DOKUMENTET E TENDERIT 
 
1. Procedurat e tenderit publik  
1.1 Procedurat e tenderit publik që zbaton AKEP për dhënien e së drejtës së përdorimit të frekuencave, sipas këtij vendimi janë:  
a) Procedurë e hapur;  
b) Procedurë me konkurrim. 
1.2 “Procedurë e hapur” është procedura përmes së cilës çdo subjekt i interesuar, sipas këtij vendimi, mund të dorëzojë një ofertë gjatë zhvillimit të tenderit për dhënien nga AKEP të së drejtës për përdorimin e frekuencës/brezit të frekuencave, ku përzgjedhja e fituesit bëhet mbi bazën e vlerësimit të çmimit të ofertës dhe/ose kritereve teknike të vendosura për shfrytëzimin e tyre.   
1.3 “Procedurë me konkurrim” është procedura përmes së cilës çdo subjekt i interesuar, sipas këtij vendimi, mund të dorëzojë një ofertë gjatë zhvillimit të tenderit për dhënien nga AKEP të së drejtës për përdorimin e frekuencës/brezit të frekuencave, ku përzgjedhja e fituesit bëhet mbi bazën e vlerësimit të ofertës sipas kritereve teknike të vendosura për shfrytëzimin e tyre.  
1.4 Procedura e hapur është procedura e parapëlqyer për zhvillimin e tenderit publik. AKEP mund të propozojë procedurë me konkurrim vetëm në rastet kur kjo kushtëzohet nga veçoritë teknike të objektit të tenderit dhe përmbushjen e objektivave të politikës së zhvillimit të sektorit.  
2. Përgatitja e dokumentit të tenderit  
2.1 Në varësi të procedurës së miratuar, AKEP harton dhe miraton dokumentin e tenderit në përputhje me përcaktimet e këtij vendimi.  
2.2 Dokumenti i tenderit përfshin, por pa u kufizuar në:  
a) informacione të përgjithshme për:  
 -  kuadrin ligjor;  
 -  formularin e njoftimit; 
 -  udhëzimet për kandidatët/ofertuesit; 
 -  formularin e ofertës;  
 -  kriteret e përgjithshme të kualifikimit/pjesëmarrjes;  
 -  formularin e sigurimit të ofertës;  
 -  formularin e njoftimit të fituesit; 
 -  formularin e skualifikimit të ofertuesve/kandidatëve;  
 -  formularin për botimin e fituesit;  
b) informacione specifike për:  
 -   përcaktimin e frekuencës ose brezit të frekuencave;  
 -  vlerën minimale të tregut të frekuencës ose brezit të frekuencave;  
 -  autorizimin e përgjithshëm; 
 -  autorizimin individual për përdorimin e frekuencave;  
 -   njoftimin dhe regjistrimin;  
 -   numeracionin; 
 -  interkoneksionin dhe aksesin;  
 -  informacion mbi tregun e komunikimeve elektronike në Republikën e Shqipërisë;  
 -  informacion i përgjithshëm mbi Shqipërinë;  
 - pagesat etj.   
2.3 Dokumenti i tenderit hartohet nga njësia e hartimit të dokumentacionit dhe miratohet nga Këshilli Drejtues i AKEP. 
 
KREU III  
ZHVILLIMI I PROCEDURAVE
  
1. Njësia e hartimit të dokumenteve dhe urdhri për zhvillimin e tenderit  
1.1 AKEP është përgjegjës për organizimin dhe realizimin e procedurës së tenderit publik. AKEP duhet të sigurojë një ndarje të qartë të detyrave të personave të përfshirë në hartimin e dokumentit të tenderit dhe atyre të përfshirë në procesin e vlerësimit të ofertave. Kërkesat ligjore për parandalimin e konfliktit të interesit, sipas legjisiacionit në fuqi, duhet të mbahen parasysh përpara emërimit të një anëtari në njësinë e hartimit të dokumentacionit. Çdo person i përfshirë në procesin e zhvillimit të tenderit nënshkruan një deklaratë, përmes së cilës deklaron se nuk ndodhet në kushtet e konfliktit të interesit.  
1.2 Për zhvillimin e procedurës së tenderit publik, të miratuar nga ministri, Kryetari i Këshillit Drejtues/Drejtori Ekzekutiv i AKEP nxjerr Urdhrin për zhvillimin e tenderit, i cili duhet të përmbajë të paktën:
 a) objektin e tenderit; 
 b) procedurën e miratuar nga ministri;  
 c) përbërjen e njësisë së hartimit të dokumenteve.  
1.3 Njësia e Hartimit të Dokumenteve është përgjegjëse për hartimin e dokumentit të tenderit, hartimin dhe dërgimin e njoftimeve brenda afateve të parashikuara nga ky vendim, mbledhjen dhe administrimin e dokumenteve të nevojshëm që kanë të bëjnë me tenderin, si dhe detyrat që i ngarkohen nga Komisioni i Vlerësimit të Ofertave. 
2. Njoftimi për tender publik  
2.1 Përpara zhvillimit të tenderit, AKEP bën njoftimin publik për kryerjen e tij.  
2.2 Njoftimi për tender botohet të paktën një herë në një gazetë me qarkullim ndërkombëtar, kur është e nevojshme, dhe dy herë në gazetat kombëtare, si dhe nëpërmjet letrave, faksit, postës elektronike etj.  
2.3 Njoftimi publik shpallet edhe në faqen e internetit të AKEP.
3. Përmbajta e njoftimit për tender dhe e ftesës për ofertë  
3.1 Njoftimi për tender duhet të përfshijë të gjitha informacionet, që u lejojnë kandidatëve të vendosin nëse do të marrin pjesë apo jo në procedurat e tenderit.  
3.2 Në njoftimin për tender përcaktohen vendi, adresa dhe afati i fundit kohor, ku e kur do të dërgohen ofertat, si dhe gjuha ose gjuhët, në të cilat duhet të hartohen ofertat. Gjithashtu, përcaktohen edhe mënyra dhe kushtet për marrjen e dokumentit të tenderit.  
3.3 Ftesa për ofertë përmban informacion por, pa u kufizuar, për:   
a) objektin e tenderit;  
b) kushtet, kërkesat kualifikuese të kandidatëve;  
c) vlerën minimale të tregut për frekuencën ose brezin e frekuencave;  
d) afatin përfundimtar dhe mënyrën e dërgimit të ofertave dhe dokumenteve që i bashkëlidhen;  
e) adresën, vendin, datën dhe kohën e hapjes publike të ofertave;  
f) personin e kontaktit për informacione shtesë;  
g) ndonjë informacion tjetër që AKEP e vlerëson të dobishëm.
  4. Kriteret e përjashtimit të kandidatëve ose ofertuesve
  4.1 Kandidatët ose ofertuesit, për të marrë pjesë në procedurën e tenderit për të fituar të drejtën e përdorimit të frekuencave (për marrjen e autorizimit individual), duhet të vërtetojnë se:  
a) Janë shoqëri aksionere ose persona juridikë, të ngjashëm sipas legjislacionit të vendit ku ato janë krijuar, dhe janë të regjistruara tek autoritetet përgjegjëse ku ndodhet selia.  
b) Mund të paraqesin oferta edhe bashkime investitorësh që veprojnë së bashku për qëllime të pjesëmarrjes në tender dhe që synojnë të kryejnë transaksionin nëpërmjet një shoqërie që do të krijohet.  
c) Nuk janë në likuidim apo kanë aftësi paguese, nuk janë në administrim apo procedime të tjera të ngjashme, apo me ndonjë procedim, që nënkupton paaftësi paguese apo ndërprerje biznesi,  
d) Janë të padënuar, me vendim gjykate të formës së prerë, për kryerje të njërës nga veprat: 
 -  pjesëmarrje në organizata kriminale;  
 -  korrupsion;  
 -  mashtrim;  
 -  pastrim parash.  
e) Nuk kanë borxhe të pashlyera ndaj shtetit shqiptar.  
f) Nuk janë në proces falimentimi.  
4.2 Të gjitha kërkesat e pikës 4.1 të këtij kreu duhet të vërtetohen nëpërmjet certifikatave zyrtare nga autoritetet përkatëse ose me anë të dokumenteve të tjera zyrtare, të lëshuara jo më herët se 30 ditë përpara njoftimit për zhvillimin e tenderit. Nëse dokumentet e sipërpërmendura, për kandidatët ose ofertuesit e huaj, nuk lëshohen në shtetin e tyre të origjinës, atëherë mjafton një deklaratë me shkrim nga kandidati ose ofertuesi.  
4.3 AKEP, kur kërkohet informacion për kandidatin ose ofertuesin rezident në një shtet të huaj, mund të kërkojë bashkëpunimin e autoriteteve përkatëse.  
4.4 Në rastin e dhënies në përdorim të brezave GSM për futjen në treg të operatorëve të rinj, do të vendoset kusht për përjashtimin nga pjesëmarrja në tender e të gjithë operatorëve të autorizuarve për përdorimin e këtyre brezave, si dhe ortakëve të tyre të çdo lloji.   
4.5 Mosplotësimi i njërit prej këtyre kushteve përbën shkak për skualifikimin e kandidatit ose ofertuesit.  
5. Kërkesa të përgjithshme për kualifikim  
5.1 Ofertuesit e mundshëm për të marrë pjesë në procedurën e tenderit kualifikohen pasi të kenë përmbushur kriteret e mëposhtme, që AKEP i vlerëson të nevojshme për sa kohë që ato janë në pajtueshmëri me natyrën dhe përmasat e autorizimit individual që do të tenderohet dhe jo diskriminuese:  
a) kualifikimi profesional  
- Ofertuesit duhet të vërtetojnë se zotërojnë njohuri të përgjithshme në fushën e komunikimeve elektronike, në varësi të rastit (në varësi të frekuencës/brezit të frekuencave që tenderohet).  
- Ofertuesit duhet të vërtetojnë se zotërojnë njohuri profesionale dhe eksperiencë mbi shfrytëzimin e frekuencave dhe teknologjitë që operojnë në atë brez, përkatësisht për brezin në objekt tenderimi.  


b) aflësitë teknike  
- Ofertuesit duhet të paraqesin planin për shtrirjen dhe konfigurimin e rrjetit që do të ndërtohet dhe do të operojë në frekuencën/brezin e frekuencave që është objekt tenderimi.  
- Ofertuesit duhet të paraqesin planin e tyre në lidhje me shërbimet, cilësinë e shërbimeve dhe/ose tarifat për shërbimet që do të ofrohen nëpërmjet rrjetit që do të operojë në frekuencën/brezin e frekuencave që është objekt tenderimi, në varësi të rastit.  
- Ofertuesit duhet të garantojnë shfrytëzimin e frekuencave në përputhje me rekomandimet dhe standardet e ITU dhe CEPT.  
c) gjendja ekonomike e financiare  
- Ofertuesit vërtetojnë se zotërojnë kapacitete ekonomike e financiare për të përmbushur autorizimin individual, me anë të deklaratave bankare ose, kur nevojitet nëpërmjet bilanceve financiare ose pjesëve të shkëputura nga bilancet, një deklaratë të xhiros së përgjithshme të shoqërisë dhe, në rast nevoje, të xhiros së realizuar nga veprimtaritë e ngjashme për një periudhë deri në tre vitet e fundit financiare.  
d) kapacitetet ligjore  
- Ofertuesit duhet të vërtetojnë se kanë zotësinë juridike për të përmbushur detyrimet e marrjes së autorizimit individual, ose në rastet e bashkimit të shoqërive vërtetojnë se i gëzojnë këto veti në kohën e marrjes së autorizimit individual.  
5.2 AKEP është përgjegjës për përcaktimin e kërkesave të përgjithshme për kualifikim dhe kërkesat specifike në varësi të objektit të tenderimit (në varësi të frekuencës/brezit të frekuencave që do të jepet në përdorim). Në rastet e tenderave që kërkojnë njohuri të veçanta teknike apo juridike, AKEP, në përputhje me legjislacion në fuqi, mund të   kontraktojë specialistë të jashtëm vendas ose të huaj, për të ndihmuar në hartimin e dokumenteve.  
5.3 Kërkesat teknike dhe profesionale do të synojnë të garantojnë shfrytëzimin e frytshëm dhe efektiv të spektrit, si dhe përmbushjen e objektivave të zhvillimit të sektorit në raste të veçanta.  
5.4 Dokumentacioni, në përmbushje të kërkesave të përgjithshme për kualifikim, do të paraqitet me shkrim dhe i shoqëruar me një deklaratë nga ofertuesi se, në rast se fiton të drejtën e përdorimit, do të respektojë përcaktimet në përgjigje të këtyre kërkesave. Deklarimet në përgjigje të kërkesave të përgjithshme për kualifikim mund të bëhen pjesë përbërëse e autorizimit nëse ofertuesi do të rezultojë i suksesshëm në marrjen e autorizimit.  
6. Sqarimet dhe ndryshimi në dokumentet e tenderit  
6.1 Ofertuesi i mundshëm (sipërmarrësi) mund të kërkojë sqarime nga AKEP, i cili duhet t’i përgjigjet çdo kërkese për sqarim të dokumenteve të tenderit, të bërë nga çdo sipërmarrës, me kusht që kërkesa të jetë marrë jo më vonë se 5 ditë para afatit përfundimtar të dorëzimit të ofertave. AKEP duhet të përgjigjet brenda 3 ditëve nga depozitimi i kërkesës, në mënyrë që të bëjë të mundur dorëzimin e ofertës në kohë nga sipërmarrësi dhe, pa identifikuar burimin e kërkesës, duhet t’u komunikojë sqarimin përkatës të gjithë kandidatëve të tjerë, që kanë tërhequr dokumentin e tenderit.
  6.2 AKEP, në çdo kohë, përpara mbarimit të afatit të fundit për dorëzimin e ofertave të tenderit dhe për çfarëdolloj arsyeje, me nismën e vet ose me kërkesë për sqarim nga një kandidat, mund të bëjë ndryshime në dokumentin e tenderit, përmes hartimit të një shtojce. Çdo shtojcë u komunikohet menjëherë të gjithë kandidatëve blerës, që kanë tërhequr dokumentin e tenderit, dhe bëhet detyruese për ta. Shtojca vihet në dispozicion edhe në rrugë elektronike. Në çdo rast, AKEP e zgjat afatin kohor për dorëzimin e ofertës me të paktën 5 ditë.  
6.3 AKEP, gjatë takimit me kandidatët, duhet të mbajë procesverbal, ku përfshihen edhe kërkesat e dorëzuara gjatë takimit për sqarime për dokumentin e tenderit, si dhe përgjigjet e dhëna për këto kërkesa, por, në çdo rast, pa identifikuar burimet e tyre.  
7. Afatet kohore për dorëzimin e ofertave  
7.1 AKEP, për përcaktimin e afateve kohore për dorëzimin e ofertave të tenderit, mban parasysh kompleksitetin e objektit të tenderit dhe kohën e kërkuar për hartimin e ofertave, pa cenuar kufijtë kohorë minimalë, të përcaktuar në këtë dispozitë dhe në përputhje me parimin e proporcionalitetit. Afatet kohore në këtë vendim jepen në ditë kalendarike, me përjashtim të rasteve kur ka specifikime të tjera.  
7.2 Afati për paraqitjen e ofertave është jo më pak se 45 ditë nga data në të cilën është botuar njoftimi i tenderit.  
8. Skualifikimi i ofertave   
8.1 AKEP skualifikon në çdo kohë kandidatët ose ofertuesit, që paraqesin të dhëna të rreme ose një dokument të falsifikuar, për qëllime kualifikimi, gjatë një procedure tenderi.  
8.2 AKEP skualifikon çdo kandidat apo ofertues, ndaj të cilit është marrë vendimi i përjashtimit nga procedurat e prokurimit publik dhe ankandi, sipas legjislacionit përkatës.  
8.3 AKEP skualifikon çdo ofertues, oferta e të cilit është vlerësuar me më pak se 60 pikë.
Anullimi i tenderit  
9.1 AKEP lejohet që, në çdo kohë, të anulojë tenderin, për arsye të interesit publik, duke respektuar parimet e barazisë dhe të transparencës. AKEP në asnjë rast nuk është i detyruar të shpallë fituesin për një tender.  
9.2 AKEP  nuk mban asnjë përgjegjësi ndaj ofertuesve, që kanë paraqitur oferta, për vendimin e marrë në bazë të pikës 9.1 të këtij kreu.  
9.3 AKEP, në përputhje me pikën 9.1 të këtij kreu, u komunikon të gjithë kandidatëve ose ofertuesve vendimin dhe arsyet për të mos e vazhduar tenderin, brenda 5 ditëve nga marrja e vendimit, dhe këtë njoftim e publikon në faqen e tij të internetit.  
10. Paraqitja dhe pranimi i ofertave  
10.1 Ofertuesit i paraqesin ofertat e tyre në përputhje me udhëzimet dhe kushtet e përcaktuara në dokumentin e tenderit.  
10.2 Ofertuesit paraqesin vetëm një ofertë.  
10.3 Oferta përfshin angazhimet e mëposhtme:  
a) pranimin, prej ofertuesit, të kushteve të përcaktuara në njoftimin për tender;  
b) pranimin, prej ofertuesit, të detyrimeve që rrjedhin nga fitimi i tenderit;  
c) pranimin, prej ofertuesit, të kushteve të dokumentit të tenderit;  
10.4 AKEP  përcakton vendin, datën dhe orën e paraqitjes së ofertave.  
10.5 Kur AKEP jep sqarime apo bën ndryshime në dokumentin e tenderit, vepron në përputhje me pikën 6 të këtij kreu.  
10.6 Vendimi për shtyrje të afatit përfundimtar u njoftohet menjëherë të gjithë kandidatëve, që kanë tërhequr dokumentet.  
10.7 Paraqitja e ofertave bëhet si më poshtë:  
a) ofertat dorëzohen me shkrim, dorazi ose përmes postës, të nënshkruara dhe të mhyllura në zarf, sipas përcaktimeve të dokumentit të tenderit;  
b) AKEP, sipas kërkesës, pajis ofertuesit me një dëshmi, ku shënohen data dhe ora e pranimit të ofertës.  
10.8 Ofertat e paraqitura, pas mbarimit të afatit të fundit të paraqitjes së tyre, u kthehen të pahapura ofertuesve që i kanë paraqitur ato.  
10.9 Të gjitha shpenzimet e kryera nga ofertuesit, për përgatitjen e ofertave të tyre, nuk rimbursohen. 
11. Sigurimi i ofertës  
11.1 AKEP  u kërkon të gjithë ofertuesve të paraqesin sigurimin e ofertës, e cila nuk mund të jetë më e madhe se 2-3 % e vlerës monetare minimale të tregut për frekuencën, të përcaktuar nga AKEP.  
11.2 AKEP  duhet të specifikojë në dokumentin e tenderit çdo kërkesë për natyrën, formën, vlerën dhe kushtet e tjera thelbësore të sigurimit të ofertës. Këto kërkesa nuk duhet të lidhen drejtpërdrejt apo tërthorazi me sjelljen e kandidatit që dorëzon një ofertë, me përjashtim të rasteve të mëposhtme:  
a) tërheqjes ose ndryshimit të ofertës pas afatit përfundimtar për paraqitjen e ofertave ose para afatit përfundimtar, nëse është përcaktuar kështu në dokumentin e tenderit;  
b) refuzimit për nënshkrimin e autorizimit individual, kur AKEP e kërkon një gjë të tillë;  
c) mosplotësimit të ndonjë kushti tjetër përpara nënshkrimit të autorizimit individual të përcaktuar në dokumentin e tenderit.  
11.3 AKEP  nuk e pretendon vlerën e sigurimit të ofertës dhe e kthen menjëherë mbrapsht atë, nëse: 
a) ka përfunduar afati kohor i sigurimit të ofertës;  
b) janë anuluar procedurat e tenderit pa shpallur fitues.  
12. Vlefshmëria, modifikimi dhe tërheqja e ofertave  
12.1 Një ofertë është e vlefshme nëse:  
a) është marrë nga AKEP, në zyrat e tij në Tiranë, në datën dhe kohën e përcaktuar në dokumentin e tenderit;  
b) ofertuesi plotëson kërkesat e njoftimit për tender;  
c) ofertuesi jep garancitë e nevojshme;  
d) ofertuesi nuk është skualifikuar sipas parashikimeve të këtij vendimi.  
12.2 Ofertat janë të vlefshme gjatë periudhës kohore të specifikuar në dokumentin e tenderit.  
12.3 AKEP, përpara përfundimit të periudhës së vlefshmërisë së ofertave, mund t’u kërkojë ofertuesve të zgjasin këtë periudhë për një afat të caktuar. Në këtë rast:  
a) ofertuesi mund të refuzojë kërkesën, pa humbur sigurimin e ofertës dhe vlefshmëria e ofertës së tij përfundon me mbarimin e periudhës fillestare të vlefshmërisë;  
b) kur ofertuesi pranon zgjatjen e periudhës së vlefshmërisë, me të zgjatet edhe sigurimi i ofertës apo paraqitet një sigurim i ri oferte, që mbulon periudhën e zgjatur të vlefshmërisë. Ofertuesi, që nuk zgjat periudhën e sigurimit të ofertës, ose që nuk paraqet një sigurim të ri oferte, vlerësohet se e ka refuzuar kërkesën për zgjatje të periudhës së vlefshmërisë së ofertës.
13. Ndalimi i modifikimit të ofertave   
13.1 Pas paraqitjes së ofertës nuk duhet të kryhet asnjë bisedim për ofertën ndërmjet AKEP dhe ofertuesit, pa cenuar të drejtën e parashikuar në pikën 15.2 të këtij kreu.  
13.2 AKEP nuk ka të drejtë t’u kërkojë ofertuesve të ndërmarrin përgjegjësi të papërcaktuara në dokumentet e tenderit, apo të ndryshojnë vlerën e ofertës ose ta modifikojnë në çfarëdolloj mënyre atë.  
14. Hapja e ofertave  
14.1 AKEP,  për hapjen dhe shqyrtimin e ofertave, ngre Komisionin e Vlerësimit të Ofertave (KVO), përbërja, të drejtat dhe detyrat e të cilit përcaktohen në këtë vendim.  
14.2 KVO i hap të gjitha ofertat në datën, vendin dhe kohën e përcaktuar në dokumentin e tenderit, pas mbarimit të afatit përfundimtar për paraqitjen e ofertave, ose pas mbarimit të afatit përfundimtar të përcaktuar, pas zgjatjes së këtij afati, në përputhje me procedurat e specifikuara në dokumentin e tenderit.  
14.3 Ofertuesit ose përfaqësuesit e tyre të autorizuar, që kanë paraqitur oferta, ftohen të marrin pjesë në hapjen e ofertave.  
14.4 Emri, adresa e ofertuesit, oferta e të cilit hapet, dokumentacioni ligjor dhe çdo dokument i kërkuar nga AKEP, si dhe çmimi i çdo oferte lexohen me zë të lartë për ata persona që janë të pranishëm dhe regjistrohen në procesverbalin e procedurës së tenderit.  
14.5 Procesverbali duhet t’i vihet menjëherë në dispozicion, në bazë të kërkesës, çdo ofertuesi, ndërsa ofertuesit që ka paraqitur ofertën, por që nuk është i pranishëm ose i përfaqësuar në hapjen e ofertave, duhet t’i dërgohet për njoftim.  
14.6 Njësia e hartimit të dokumenteve është e pranishme gjatë hapjes dhe vlerësimit të ofertave, por anëtarët e saj nuk kanë të drejtë të votojnë ose të ndikojnë në procesin e shqyrtimit. Ata mund të japin mendime vetëm kur u kërkohet, si dhe kryejnë funksione të karakterit ndihmës.
  15. Shqyrtimi dhe vlerësimi i ofertave  
15.1 Pas hapjes dhe leximit të ofertave, siç parashikohet më lart, KVO, nëse gjykon se i nevojitet më shumë se një ditë pune për të përfunduar veprimtarinë e tij, vë në dijeni përfaqësuesit për orën dhe datën kur ofertuesve do t’u komunikohet rezultati i vlerësimit të ofertave. Kohëzgjatja e procedurës nuk duhet të kalojë 30 ditë.  
15.2 KVO, kur e shikon të arsyeshme, u kërkon ofertuesve sqarime me shkrim për ofertat e tyre për shqyrtimin, vlerësimin dhe krahasimin sa më të drejtë të këtyre ofertave. Nuk duhet të kërkohet, ofrohet apo lejohet asnjë ndryshim në përmbajtjen e ofertës, përfshirë ndryshimet në çmim apo ndryshime që synojnë të kthejnë një ofertë të pavlefshme në të vlefshme.  
15.3 KVO, pavarësisht nga përcaktimi i pikës 15.2 të këtij kreu, duhet të korrigjojë vetëm gabimet aritmetike, që zbulohen gjatë shqyrtimit të ofertave, me kusht që këto të mos jenë bërë për qëllime mashtrimi. AKEP njofton menjeherë për këto korrigjime ofertuesin që ka paraqitur ofertën dhe propozimet janë të vlefshme nëse pranohen nga ofertuesi.  
15.4 KVO vlerëson se një ofertë është vlefshme edhe nëse ajo përmban devijime të vogla, të cilat nuk ndryshojnë materialisht ose nuk devijojnë nga karakteristikat, kushtet dhe  kërkesat e tjera, të përcaktuara në dokumentin e tenderit, apo gabime, të cilat mund të korrigjohen pa prekur përmbajtjen e saj.  
15.5 KVO, në rastin e veprimeve të parashikuara nga pika 15.4 e këtij kreu, vlerëson se oferta është e vlefshme, nëse ajo është në përputhje me të gjitha kërkesat dhe specifikimet e përcaktuara në njoftimin e tenderit dhe në dokumentin e tenderit.  
15.6 KVO nuk e pranon një ofertë:  
a) kur ofertuesi nuk pranohet për shkaqe të përcaktuara në këtë vendim;  
b) kur ofertuesi nuk pranon korrigjimin e një gabimi aritmetik, të bërë sipas pikës 15.3 të këtij kreu;  
c) kur oferta e tij nuk përputhet me specifikimet e përcaktuara në dokumentin e tenderit.  
15.7 Vlerësimi i ofertave kryhet mbi bazën e kritereve të përcaktuara në këtë vendim. Në përfundim të procesit të shqyrtimit dhe vlerësimit të ofertave, KVO, bazuar në ofertat e pranuara, harton renditjen përfundimtare, e cila duhet të njoftohet në formën dhe në kohën e përcaktuar në dokumentin e tenderit.  
15.8 Nëse dy ose më shumë oferta kanë pikë të njëjta, atëherë fituesi do të përcaktohet me short, në prani të ofertuesve.  
15.9 Ofertuesit, brenda 5 (pesë) ditëve pune, pas marrjes së njoftimit të klasifikimit të ofertave, kanë të drejtë të paraqesin ankim administrativ pranë AKEP.  
15.10 KVO, në përfundim të afatit të përcaktuar në pikën 15.9 të këtij kreu, dorëzon pranë AKEP raportin përmbledhës të tenderit. Ky raport përmban:  
a) objektin e tenderit;  
b) përmbledhje të procedurës së ndjekur;  
c) numrin e ofertave të paraqitura dhe një përmbledhje për çdo ofertë;  
d) kriteret e vlerësimit të ofertave dhe vlerësimin në bazë të këtyre kritereve për secilën ofertë;  
e) renditjen e ofertuesve sipas vlerësimit të bërë nga komisioni;  
f) ankesat, nëse ka pasur.  
15.11 AKEP, pas shqyrtimit të ankesave, nëse ka të tilla, i dërgon një njoftim ankimuesit lidhur me vendimin e marrë. Afati i shqyrtimit të ankesave është 5 (pesë) ditë pune nga marrja e saj.
  16. Kriteret e përcaktimit të ofertës fituese  
16.1 KVO vlerëson dhe krahason ofertat e vlefshme për të përcaktuar ofertën fituese, në përputhje me procedurat dhe kriteret e përcaktuara në dokumentin e tenderit. Nuk duhet të përdoret asnjë kriter, që nuk është parashikuar në këtë vendim, miratuar nga ministri dhe specifikuar në dokumentin e tenderit.  
16.2 Në rastin e aplikimit të “Procedurës së hapur”, kriteret e vlerësimit për përzgjedhjen e fituesit janë:  
a) çmimi i ofertës; dhe/ose   
b) kërkesat teknike.  
16.3 Në rastin e aplikimit të “Procedurës me konkurrim”, kriteret e vlerësimit për përzgjedhjen fituesit janë:  
a) kërkesat teknike.  
16.4 Kriteret e vlerësimit në secilën procedurë, do të përcaktohen me sistem pikëzimi. Numri maksimal i pikëve në një procedurë tenderimi do të jetë 100 pikë. Pikët për seci1in kriter do të miratohen nga ministri njëherazi me miratimin e kritereve dhe të procedurës, pas propozimit të AKEP, për çdo rast të tenderimit të frekuencave.  
16.5 KVO, pas shqyrtimit të ofertave, shpall renditjen e ofertave të kualifikuara, duke filluar nga ofertuesi me numër më të lartë pikësh, në rend zbritës.  
16.6 AKEP, shpall fitues ofertuesin, oferta e të cilit përmbush kriteret kualifikuese dhe ka grumbulluar numrin më të lartë të pikëve, por jo më pak se 60 pikë.
17. Komisioni i Vlerësimit të Ofertave  
17.1 Komisioni i vlerësimit të ofertave - KVO caktohet nga AKEP dhe përbëhet nga jo më pak se 5 (pesë) persona, specialistë të fushës përkatëse të AKEP, përfaqësues të MPPTT dhe METE, kur është e nevojshme. KVO është përgjegjës për shqyrtimin dhe vlerësimin e ofertave. Në çdo rast numri i anëtarëve duhet të jetë tek. Personat përgjegjës për hartimin e dokumentit të tenderit nuk mund të emërohen anëtarë të Komisionit të Vlerësimit të Ofertave. Kryetari i komisionit duhet të përzgjidhet mes zyrtarëve të lartë drejtues të AKEP dhe është plotësisht përgjegjës për organizimin e punës menjëherë pas krijimit të komisionit. Komisioni duhet të zbatojë detyrat e tij në pavarësi të plotë dhe nëse kërkohet ndonjë sqarim në lidhje me dokumentin e tenderit, këto merren nga njësia për hartimin e dokumenteve. Komisioni nuk kryen asnjë veprim tjetër përveç atyre të përcaktuar shprehimisht në këtë vendim.  
17.2 Nuk mund të marrin pjesë në Komisionin e Vlerësimit të Ofertave personat që përbëjnë konflikt interesi me ofertuesit sipas kuptimit të ligjit “Për konfliktin e interesit”.  
17.3 Çdo anëtar i Komisionit të Vlerësimit të Ofertave nënshkruan një deklaratë, përmes së cilës deklaron se nuk ndodhet në kushtet e konfliktit të interesit.  
17.4 Anëtarët e Komisionit dhe çdo person që ka marrë pjesë në procedurën e hartimit të dokumenteve kanë detyrimin të ruajnë konfidencialitetin e përmbajtjes së ofertës. 
18. Administrimi i informacionit në proces  
18.1 Pas hapjes së ofertave, pa cenuar detyrimet e përcaktuara në këtë vendim, informacionet për shqyrtimin, sqarimin, vlerësimin e ofertave dhe rekomandimet për ofertën fituese nuk u bëhen të njohura ofertuesve ose personave të tjerë, që nuk janë të angazhuar zyrtarisht në këtë proces, derisa të nënshkruhet autorizimi individual.  
18.2 Pas hapjes së ofertave dhe deri në shpalljen e ofertës fituese, asnjë ofertues nuk ka të drejtë të komunikojë me AKEP ose të përpiqet, në çfarëdolloj mënyre, për të ndikuar në shqyrtimin dhe vlerësimin e ofertave, përveç rasteve të parashikuara në  këtë vendim. 
19. Njoftimi i fituesit dhe dhënia e autorizimit  
19.1 AKEP, pas miratimit të raportit përmbledhës, sipas pikës 15.10 të këtij kreu, dhe me mbarimin e afateve të procedurës ankimore, i dërgon një njoftim fituesit me shkresë zyrtare, si dhe e publikon njoftimin në faqen e tij të internetit.  
19.2 AKEP dhe ofertuesi fitues nënshkruajnë autorizimin individual brenda 10 ditëve. Kjo periudhë nuk duhet të tejkalojë afatin e vlefshmërisë së ofertës, të përcaktuar në njoftimin e tenderit ose në dokumentet e tenderit.  
19.3 Autorizimi individual hyn në fuqi kur nënshkruhet nga ofertuesi fitues dhe nga AKEP dhe pasi fituesi të këtë kryer pagesat e parashikuara në dokumentet e tenderit.  
19.4 Kur ofertuesi fitues nuk arrin të nënshkruajë autorizimin individual, AKEP bën konfiskimin e sigurimit të ofertës dhe përzgjedh ofertuesin e radhës në listën e ofertuesve që kanë mbetur, nëse diferenca e pikëve ndërmjet ofertës së ofertuesit fitues dhe asaj të klasifikuar menjëherë pas saj, është jo më e madhe se 10%. Kjo nuk cenon të drejtën e AKEP, sipas pikës 9 të këtij kreu, për të refuzuar të gjitha ofertat e mbetura dhe për të anuluar procedurën e tenderit. Njoftimi, sipas pikës 19.1 të këtij kreu, i dërgohet ofertuesit, oferta e të cilit është përzgjedhur sipas kësaj pike.  
19.5 Autorizimi individual i nënshkruar para përfundimit të afatit të njoftimit të fituesit apo para përfundimit të shqyrtimit administrativ, sipas kreut IV të këtij vendimi, është absolutisht i pavlefshëm.  
20. Kushtet për zbatimin e autorizimit individual  
20.1 AKEP, mund të caktojë kushte të veçanta për zbatimin e autorizimit individual, për aq kohë sa ato janë të ligjshme dhe të përfshira në njoftimin e tenderit ose në dokumentin e tenderit.  

20.2 Kushtet që rregullojnë zbatimin e autorizimit individual, duhet të kenë natyrë jodiskriminuese dhe të jenë në përputhje me objektin e tenderit.  
21. Mungesa e konkurrencës  
21.1 Për të vazhduar procesin e përzgjedhjes së fituesit në vijim të procedurës së tenderit duhet  që numri i ofertave të vlefshme të jetë më i madh se numri i të drejtave të përdorimit të  frekuencave që tenderohen, në të kundërt ndërpritet procedura dhe fillon një procedurë e  re.   
21.2 AKEP, përpara fillimit të procedurës së re, sipas parashikimit të pikës 21.1 të këtij kreu, analizon shkaqet që shkaktuan dështimin e procedurës së parë dhe i korrigjon ato, me qëllim që të bëjë të mundur rritjen e konkurrencës.  
 
KREU IV  
PROCEDURAT E RISHIKIMIT ADMINISTRATIV
  
1. Procedura e ankimit  
1.1 Shqyrtimi i ankesave të palëve që kanë interes në një procedurë tenderi publik dhe kur janë dëmtuar ose rrezikohen të dëmtohen nga një vendim i AKEP, që bie në kundërshtim me ligjin nr. 9918, datë 19.5.2008 “Për komunikimet elektronike në Republikën e Shqipërisë” dhe këtë vendim, kryhet fillimisht nga AKEP dhe më pas nga Ministri i Punëve Publike, Transportit dhe Telekomunikacionit. Çdo ofertues mund të kërkojë rishikim administrativ të procesit të tenderit, kur gjykon se një vendim i AKEP është marrë në kundërshtim me këtë vendim.  
1.2 Ankesa paraqitet pranë Këshillit Drejtues të AKEP brenda 5 ditëve pune nga data kur ankimuesi është vënë në dijeni ose duhet të ishte vënë në dijeni për shkeljen e pretenduar, sipas këtij vendimi.  
1.3 Me marrjen e ankesës me shkrim, AKEP pezullon vazhdimin e procedurës së tenderit, derisa ankesa të jetë shqyrtuar plotësisht, përfshirë dhe nxjerrjen e një vendimi përpara skadimit të afatit kohor, të përcaktuar në pikën 1.4 të këtij kreu.  
1.4 Këshilli Drejtues i AKEP shqyrton ankesën dhe merr një vendim të arsyetuar brenda 5 ditëve pas marrjes së ankesës, të cilin duhet t’ia njoftojë ankuesit jo më vonë se në ditën vijuese të punës.  
1.5 Nëse Këshilli Drejtues i AKEP nuk shqyrton ankesën brenda afatit kohor të përcaktuar në pikën 1.4 të këtij kreu, ose e rrëzon atë, ankimuesi mund të paraqesë një ankesë me shkrim pranë Ministrit të MPPTT, brenda 15 ditëve nga data e depozitimit të ankesës në AKEP.  
1.6 Ministri, me marrjen e ankimit, pezullon procedurën deri në përfundimin e shqyrtimit të ankimit.  
1.7 Ministri, brenda 20 ditëve pas marrjes së ankimit, duhet të bëjë shqyrtimin e ankimit.  
1.8 Në përfundim të shqyrtimit të ankimit, ministri, kur e gjykon se një vendim apo veprim i AKEP ka shkelur ndonjë nga dispozitat e këtij vendimi, ka të drejtë:  
a) të anulojë plotësisht ose pjesërisht një vendim apo veprim të AKEP të nxjerrë në kundërshtim me këtë vendim;  
b) të udhëzojë AKEP të korrigjojë shkeljet dhe më pas të vazhdojë me procedurën e tenderimit;  
c) të urdhërojë anulimin e procedurës për shpalljen e fituesit.
  
KREU V 
 DISPOZITA TE VEÇANTA 
 
1. Pagesat  
1.1 Ofertuesi fitues do të marrë autorizimin individual vetëm pasi të ketë kryer pagesat e parashikuara sipas ligjit nr.9918, datë 19.5.2008 “Për komunikimet elektronike në Republikën e Shqipërisë”.  
1.2 Çmimi i ofertës, i ofruar nga ofertuesi që ka fituar të drejtën e përdorimit të frekuencës/brezit të frekuencave të tenderuar, derdhet prej tij në Buxhetin e Shtetit. Koha e kryerjes së kësaj pagese do të përcaktohet në dokumentin e tenderit, sipas rastit.   
